Hou by die Kerskalkoen, al hou jy nie daarvan nieŉ Mens krap nie waar dit nie jeuk nie. Wanneer jy elke jaar ŉ kalkoen by die Kersete voorsit, hou jy daarby, al bly meer as die helfte daarvan oor. Dis dalk die hoofrede waarom die Superrugbyreeks afgewater geraak het en die gewildheid van die Sesnasiesreeks al hoe verder toeneem. Ja, die Sesnasies word tussen ses toetslande binne twee maande afgehandel en net 15 wedstryde word gespeel. Dis reeds die eerste keer in 1883 (Viernasies) tussen Engeland, Ierland, Skotland en Wallis beslis, Frankryk het in 1910 (Vyfnasies) die bygekom en Italië (Sesnasies) eers in 2000. Georgië (wat voor Italië op die wêreldranglys is) maak al hoe sterker aanspraak om Italië te vervang, maar die deur bly toe en daar word gesê dat dit so 10 of 15 jaar kan neem voordat dit sal gebeur. Daarenteen word die Superreeks tussen 18 spanne oor ŉ tydperk van sewe maande beslis en word daar altesame 142 wedstryde gespeel. Dis baie erger as om elke jaar die Comrades af te lê, dis veel erger as om elke jaar deur die president se openingsrede in die Parlement te worstel. Toe Transvaal die eerste keer in 1993 in die Super10-reeks gespeel het (en dit gewen het), het almal geweet wie, waar en wanneer. Dit was ŉ amperse Bokspan teen ŉ amperse All Black-span. Dit was die ware Jakob, krag teen krag. Maar dit het binne 24 jaar reeds vier gedaanteverwisselings ondergaan. Van ŉ Super10-reeks het dit verander na die Super12, gevolg deur die Super14, Super15 en nou die Superrugbyreeks. Dis geen wenresep nie, veral nie as spanne punte vir ŉ loslootjie gekry het, nie elke jaar teen mekaar speel nie, en ŉ span (die Brumbies) met 43 punte geëindig het, maar geplaas is voor die Highlanders (52), die Chiefs (51) en die Crusaders (50) in die Australasiese afdeling. Dis ŉ mallemeule, en wedstryde vind op Donderdae, Vrydae, Saterdae en Sondae in Suid-Afrika, Nieu-Seeland, Australië, Japan, Argentinië, Singapoer, Samoa en Fidji plaas. Kom ons kyk na die toeskouergetalle. Volgens die BBC toon ŉ ondersoek wat Uefa – die Europese sokkerliggaam – gedoen het, dat daar gemiddeld 72 000 toeskouers by Sesnasieswedstryde is. Dis meer as die Amerikaanse NFL (68 400), die Wêreldbeker-sokkertoernooi in 2014 (53 592), en die Wêreldebeker-rugbytoernooi in 2015 in Engeland en Wallis (51 621). Superrugby is slegs 30ste op dié lys met gemiddeld 19 163 toeskouers. Wees verseker, dié getalle sal vanjaar nog verder daal.